Der blev også skudt i de københavnske gader tirsdag aften. Denne gang ramte et skud en balkon, gik videre igennem en dør og endte i en sofa i en lejlighed på Lundtoftegade.

Ifølge vicepolitiinspektør Torben Svarrer fra Københavns Politi var det tilfældigt, at skuddet ramte netop denne lejlighed. Beboeren har intet med bandemiljøet at gøre.

Da politiet kom frem til lejligheden kan det ikke fastslås, at der er blevet skudt. Dagen efter kontakter anmelderen igen politiet, fordi vedkommende har fundet et hul i balkonen.

Læs også : Politiet i Aarhus: Mobil politistation stopper ikke en bandekonflikt alene

- Vores teknikere har i dag konstateret, at der er tale om et skudhul, siger Torben Svarrer.

I aftes blev også en tilfældig familiebil beskudt omkring Mjølnerparken.

De nye oplysninger omkring skyderiet på Lundtoftegade betyder, at der nu er blevet skudt 20 gange i forbindelse med bandekonflikten i København.

Skyderierne skyldes en bandekrig mellem Loyal to Familia og en gruppe fra området omkring Mjølnerparken, Nordvest og Husum.